ঢুকতেই চা বাগান পেরিয়ে নানা বৃক্ষবৈচিত্রের সমাবেশ। শিরিষ, শিমূল, বহেরা, শালের ঘন জঙ্গল। গাউর, চিতল হরিণ, সম্বর, হাতির দল যে কোনও মুহূর্তে মুখোমুখি হতে পারেন। ইনডং নদীপাড়ের বনবাংলো পেরিয়ে চলে আসুন ‘রাইনো পয়েন্ট’-এ। অনেক নীচে বয়ে চলা ইনডং নদীর তীরে রয়েছে সল্টলিক। এখানেই নুন চাটতে আসে বিখ্যাত একশৃঙ্গ গন্ডার আর বাইসনের দল। বেশ কিছু ক্ষণ কাটিয়ে চলে আসুন শাল, সেগুন, শিশুর জঙ্গলমোড়া আরও এক নজরমিনার যাত্রাপ্রসাদ। কপাল ভাল থাকলে তবেই বন্যজন্তুদের দেখা মিলতে পারে। গরুমারার দক্ষিণপ্রান্তে চুকচুকি নজরমিনার। লাটাগুড়ি থেকে প্রবেশপত্র সংগ্রহ করে ময়নাগুড়ি থেকে বাঁ দিকের রেললাইন পেরিয়ে শাল, সেগুন, পলাশ, শিরিষ, বহেরার ঘন জঙ্গলমহলের ঘেরাটোপে চুকচুকি নজরমিনার। মূলত নানা পাখি দেখার স্বর্গরাজ্য হলেও হাতি, হরিণ, গাউরদের আনাগোনা অবিরাম। বিকেলে মেদলা ওয়াচ টাওয়ারে চলে আসতে পারেন।